Eug(enius) episcopus s(eruus) s(eruorum) dei. Dilecto filio P(ontio) Vizeliacensi abbati salutem et apostolicam benedictionem. Quid uenerabili fratri nostro Eduensi episcopo et nobili uiro duci Burgundiae fratri eius pro negocio uestro per scripta nostra mandauimus, ex transcripto litterarum poteris aperte uidere. Si ergo predictus episcopus et dux uoluerint te super pecuniaria causa coram uenerabili fratre nostro Hu(gone) Altisiodorensi episcopo conuenire, cum ab eo fueris euocatus eius presentiam adeas et quod ipse inter uos constituerit, audias et obserues. Ceterum si de statu monasterii Eduensis episcopus agere uoluerit, controuersiam ipsam in nostra presentia uolumus agitari. Dat Signie VIIII Kal. Nouembris.